Það á ekki að leyfa flugeldasölu til almennings >:(

Frá því ég fékk rakettuprikið í hausinn á Klambratúninu fyrir 35 árum, er mér illa við að vera úti þegar sprengingarnar byrja á gamlárskvöld. Líkamlega líður mér illa í þessum hávaða - ég verð eins og hundurinn, vil helst skríða í skjól. Og það sem ég ætla að segja núna er sjálfsagt ekki til vinsælda fallið. En ég segi það samt og mér er fúlasta alvara: Það á ekki að leyfa flugeldasölu til almennings. Og hananú.

Ég minnist þess alla ævi þegar kínverjinn sprakk við eyrað á stúlku sem stóð við hliðina á mér á gamlársdag fyrir mörgum árum. Ég var ellefu ára hún kannski fimmtán. Hún var að bera ölkassa inn í sjoppu, þegar kínverjanum var kastað að henni. Sársauki hennar og skelfing meðan verið var að koma henni undir læknishendur líður mér seint úr minni. Þessi stúlka missti heyrnina um aldur og ævi. Hún stóð við hliðina á mér þegar þetta gerðist - og það var hrein hending að hún varð fyrir þessu en ekki ég.

Síðan hef ég oft furðað mig á þeirri skefjalausu meðferð skotelda sem viðhöfð er hér á landi um hver einustu áramót. Að þetta skuli bara vera leyft. Til hvers er eiginlega verið að taka þessa áhættu? Til að skemmta auganu eina kvöldstund. Það er ekki áhættunnar virði, finnst mér. Til þess eru fórnirnar of miklar sem færðar hafa verið á undanförnum árum með skelfilegum slysum þar sem fólk hefur hlotið alvarleg örkuml, blindu og brunasár.

Eiginlega er þetta bara villimennska - og hún magnast ár frá ári. Fjölskyldufeður á nælonskyrtum, í misgóðu ástandi, börn og yfirspenntir unglingar, sameinast og sundrast inni í húsagörðum og á götum úti við að bera opinn eld að sprengiefni - án eftirlits, í hvaða veðri sem er. Og samfélagið virðist bara sammála um að þetta sé í lagi.

Svo fer eitthvað úrskeiðis (og það á hverju gamlárskvöldi), og einhver missir auga eða heyrn. "Æi, það var nú leiðinlegt. En þetta var auðvitað bara óhapp".

Mér finnst illt að björgunarsveitirnar skuli yfirleitt vera ofurseldar því að afla sér fjár með þessum hætti. Þær eiga bara að vera á íslensku fjárlögunum með veglega styrki. Síðan mættu þær gangast fyrir myndarlegum flugeldasýningum á gamlárskvöld - þar sem flugeldum er skotið upp undir ströngu eftirliti af kunnáttufólki almenningi til skemmtunar.

En að landið breytist í vígvöll þar sem hvínandi rakettur þjóta milli húsa og mannfólks sem er í misgóðu ástandi til þess að skjóta þeim upp (hvað þá forðast þá) - það á bara ekki að líðast.

Fyrri ummæli:
Mér finnst alltaf ósköp gott þegar þetta tímabil er yfirstaðið. Þegar ég bjó í Hafnarfirði var þetta algjör plága, byrjað var að smá sprengja út um allan bæ strax eftir jól og fram á þrettándann. Óþolandi ástand. Hér á Selfossi er allt miklu rólegra.

Þetta er andstyggilegt!

||

Mér skilst að það fari meira fjármagn í loftið á gamlárskvöld en í þróunaraðstoð. Skrýtin þjóð...mín þjóð. Áramótakveðjur...

||

Ég er sammála þessum skrifum þínum.

Mér finnst alveg skelfilegt að það skuli hreinlega vera talið í lagi að hver sem er fái að fýra þessu dóti upp í loftið,eftirlitslaust.Svo er fólk að réttlæta kaupin með því að segjast styrkja gott málefni.Með hverju árinu sem líður verða sprengingarnar öflugri og stundum finnst mér nú að meira sé lagt upp úr hávaðanum heldur en ljósunum.Er ekki hægt að koma þessu einhvernvegin þannig fyrir að við sem viljum styrkja björgunarsveitirnar með þessum hætti kaupum af þeim skotelda sem þeir síðan sjá um að skjóta upp en við hin látum okkur nægja eitthvað minna...

Það getur verið þetta þyki kjánaleg hugmynd en er það forsvaranlegt að fólk jafnvel drukkið sé að meðhöndla stórhættulega skotelda.

Meðan ég skrifa þessa færslu liggur hundurinn við fætur mína skjálfandi af hræðslu.Einhverjir hafa tekið forskot á sæluna....

Áramótakveðjur.

||

Innilega sammála. Hef líka fengið prik í hausin svo blæddi vél úr á gamárskvöld fyrir 3 árum. Sömuleiðis hefur ca 10 ára gutti miðað á mig og reynt að hitta með sk sólskotum. Einn á svölunum meðan foreldrarnir voru með hávaðaparty inni.

Einning finnst mér mikil tvöfeldni að HJÁLPARSVEITIR skuli selja þetta. Skömm.

||

Ég er svo sammála þér... Það sama má segja um kisuna mína hana Birtu... Birta er afar sérstök, hún vakti athygli mína á að eitthvar vari óögruggt úti því hún fór ekkert út eftir Jólin en lét mig opna fyrir sig en fór ekkert...Núna kemur hún ekki í matinn ... Sprengingar eru frá því í eftirmiðdaginn eftir að rökkva tekur til morguns, án nokkura hléa...Að við þurfum að þola þetta!

||

Dóttir mín er sjúklega hrædd síðan hún fekk flugeld inn undir úlpuna sína og brenndist. Ég hef gaman af flugeldum(þó ekki hávaðanum) Það var alltaf fyrirkvíðanlegt um áramót á barnadeild að fá inn augnslysin en þeim snarfækkaði við notkun hlífðargleraugna. Samt vil ég leyfa flugeldasölu áfram en það mætti brýna betur fyrir fólki reglur um notkun þeirra. Eitt gamlárskvöldið kom slökkvilið x3 í götuna mín vegna þess að flugeldar höfðu farið inn um glugga.

||

Aldeilis laukrétt hjá þér Ólína - óhófið skín í gegn hjá okkur á þessu sviði sem öðrum. Hins vegar er ljós í myrkrinu - Norðmenn ætla, skv. frétt í RUV í dag, að setja skorður við flugeldaskoti almennings og það þýðir auðvitað bannið mun hríslast hingað með tíð og tíma.

Það að flugeldasala sé aðal fjáröflunarleið hjálparsveitanna er álíka gáfulegt og það að SÁÁ skuli fá ágóðahluta af rekstri spilakassa en það er nú einmitt svoleiðis.....

||

Ég er algerlega sammála þér Ólína, þessi vitleysisgangur getur ekki gengið lengur. Vonandi verður þetta brjálæði bannað í Noregi á næsta ári og sem fyrst hjá okkur.

||

Ég gæti ekki verið meira sammála þér Jón. Það lítur þannig út að sumir vilji helst að allir sitji inni hjá sér vafðir inn í bómull. Lífið er bara þannig, fólk slasast og jafnvel deyr löngu áður en eðlilegt er. Sumir eru ekki með dómgreindina í lagi þegar skjóta á upp flugeldum og er ömurlegt að aðrir þurfi að líða fyrir það. Björgunarsveitirnar hafa þessa fjáöflunarleið og er ég viss um að bæði Árni og Ólína myndu fegin þiggja þeirra aðstoð hvort sem það væri uppi á hálendi eða bara heima hjá sér, þegar þannig stæði á. Ég ætla svo að vona að þau ánafni björgunarsveitunum álitlegri upphæð þetta árið.

Gleðilegt nýtt ár.

||

Hvernig yrði þjóðfélagið ef allt yrði bannað sem stungið er upp á að sé bannað? Svona forræðishyggja er skelfileg. Þeir sem njóta flugelda geri svo með aðgát. Hinir sem eru á móti þeim haldi sig innan dyra! Það er svo margt hættulegt í lífinu, eigum við að banna það? Reykingar, neysla áfengis, fituríkra matvæla, sykur og svo mætti lengi telja.

||

Auðvitað á ekki að banna sölu á flugeldum, sem eru löglegir og öruggir. Þetta er bara einu sinni á ári. Að banna sölu á flugeldum um áramót er forræðishyggja af verstu tegund. Ég á tvær dætur á grunnskólaaldri og þær hafa aldrei meiðzt við að skjóta upp rakettum, enda förum við varlega. Ef það á að banna allt sem aðeins getur verið hættulegt ef um vangá eða ábyrgðarleysi er að ræða, þá ætti sömuleiðis að banna öll farartæki, allar byggingar sem eru hærri en tvær hæðir, öll kerti og þar fram eftir götum. Það væri alveg eins vitlaust!

Hins vegar mætti banna sumt sem er leyfilegt í dag, en sem er skaðlegt, jafnvel lífshættulegt litlum börnum. En flugeldar eru ekki eitt af því.

||

Hvernig væri að banna bíla, brennivín, bjór, byssur, banana og blóm. Frétti af konu sem datt á bananahíði og braut bein, fór inn á spítala og fékk blóm sem hún hafði bráðaofnæmi fyrir og dó.

||

Sæl Ólína

Ég telst víst ekki til þeirra sem vilja banna flesta hluti. En ég er að mörgu leiti sammála þínum pælingum í þessu tilfelli. Ég sé lítið jákvætt við flugelda. Ég bý í sveit og ég man vel eftir mínu síðasta flugeldaskytteríi. Þegar allt var um garð gengið og drunurnar í fjallinu höfðu dáið út heyrði ég mikla skruðninga úr hesthúsinu. Ég flýtti mér að kanna hvað væri á seiði. Hrossin voru algerlega tryllt og vitstola og ég var lengi að róa þau niður. Ég veit mörg dæmi þess að hross hafi hlaupið til fjalla og jafnvel stórslasað sig á girðingum og þess háttar á flóttanum.

Ég tel vel koma til greina að setja einhverjar hömlur á flugeldasölu. Þetta er orðið eitthvað svo gengdarlaust, eins og fólk kunni sér ekki lengur hóf.

Ummæli:
Ég er nú allgjör krakki þegar kemur að flugeldum og þá sérstaklega rakettum. Því verður þó aldrei stungið undir stól að þetta eru náttúrulega stórhættulegir gripir og þá sérstaklega í höndunum á krökkum og ölvuðu fólki (bíddu þar fór gamlárskvöldið flatt). Ég bý í Noregi og ætla þannig séð ekki að lofa þá eða lasta umfram Ísland og Íslendinga en hér í sveit er akkúrat sama uppi á teningnum og heima, forræðishyggjan þó verulega mikið meiri. Það sem er aðeins öðruvísi er að hér eru heilu bæjarhlutarnir úr tré. 200 ára gömul hús sem standa svo þétt að akslirnar standa útí beggja vegna stundum. Það brennur stundum glatt þegar líður á nóttu verð ég því miður að segja eins og er. Annað er að augu og eyru hérlenda eru ekki hertari en Íslensk og í fyrra var ÖLLUM flugeldasölum gert skilt að leggja öryggisgleraugu viðurgjaldslaust í alla pakka með sprengihleðslum. Ég á nú þegar par sem passar á mig og eitt fyrir dóttir mina sem stendur alltaf vel til hliðar og heldur fyrir eyrun. Þrátt fyrir gleraugu og annað slasast hvert ár á annað hundruð Norðmenn annaðhvort fyrir eigin klaufaskap, eða af aulaskap annarra. Afleiðingin er að frá 1. janúar 2008 eru rakettur með öllu bannaðar í Noregi. Hér eftir verður eingöngu leyfilegt að skjóta upp tertum og viðlíka. ég ætla ekki að leggja neinn dóm á réttmæti slíkrar lagasetningar enda lítill aðdáandi þess að hið opinbera sé að stýra mér of mikið en það verður athyglisvert að lesa samanburð á slysum í lok janúar 2009. Sjálfur ætla ég að kaupa stóran pakka með rakettum og skemmta mér jafnvel og alltaf.

Verkefni: Kaldhæðnigreining - Kaldhæðni eða ekki
Merking: Ekki kaldhæðin